Vant Gullbjørnen i Berlin
Gullbjørnen er den fremste prisen som deles ut under den store internasjonale filmfestivalen i Berlin, og det er første gang en rumensk film mottar prisen. Filmen handler om en velstående og dominerende mor som forsøker å hindre at sønnen havner i fengsel. Netzer omtales som en del av den nye bølgen i rumensk film. Men mens regissøren takket juryen og de som hadde bidratt til produksjonen, ga produsenten et stikk til rumenske politikere som har redusert den filmstøtten. - Rumenske politikere bør legge merke til hvordan rumensk film er som ambassadører rundt om i verden, sa Ada Solomon.En bosnisk film, «Epizoda u zivotu beraca zeljeza» («En episode i livet til en jernsamler»), om en romfamilies harde liv preget av fattigdom og diskriminering, ble hedret med juryens hovedpris og sølvbjørn for beste mannlige hovedrolle. Dette er en sann historie, der den mannlige hovedrolleinnehaveren Nazif Muji spiller seg selv. - Noen ganger kan det komme noe godt ut av sinne, sa regissør Danis Tanovic da han takket for den prestisjetunge juryprisen. Den eneste komedien på filmfestivalens hovedprogram var «Prince Avalanche». Amerikaneren David Gordon Green fikk sølvbjørn for beste regi i filmen. Juryen mente chilenske Paulia Garcia var verdt sølvbjørn som beste kvinnelige skuespiller.Den iranske filmen «Parde» (På engelsk: «Closed Curtain») fikk prisen for beste manuskript. Filmen ble smuglet ut av Iran på en minnepinne, fordi filmskaperen Jafar Panahi er idømt yrkesforbud og ble nektet utreise fra landet. Tidligere på dagen ble det kjent at dokumentarfilmen «The Act of Killing» ville få publikumsprisen i Berlin. Det norske selskapet Piraya Film har vært sentral i produksjonen av denne filmen.
Den rumenske filmen «Pozitia Copiluliu», «Barnets stilling», av Calin Peter Netzer sikret seg den høythengende prisen.